Opvallend is dat Jesus hierdie dinge sê vir Jode wat in Hom glo... Hoe werk dit nou? Hoe kan Jode wat in Jesus glo later sulke vreeslike dinge sê? Sien vers 48. Hierdie Jode se geloof was ’n valse geloof. Hoe weet ons dit? Ware geloof blyk uit die feit dat mens aan Jesus se woorde getrou bly, en dit was hulle nie. Anders gesê, die merkteken van ware geloof is volharding in gehoorsaamheid aan Jesus, ’n soeke om sy wil in my lewe te doen. So baie mense is in hierdie posisie - hulle gaan deur as gelowiges, maar die tyd sal uitwys dat hulle nooit regtig geglo het nie.
Jesus gaan nou voort en stel dit duidelik dat hulle nie vry is nie... (34) Elkeen wat sonde doen is ‘n slaaf van die sonde. Anders gesê, as ek sonde doen is sonde my baas. Daar is nie ’n meer meedoënlose en wreder slawemeester as die sonde nie! Die eintlike wrede heerser in hierdie wêreld is nie politieke leiers of ekonomiese magte nie, maar sonde... Dis ’n slawemeester wat mens uitput, vernietig, geestelik verrinneweer en doodmaak. Is jy vry of is jy nog ’n slaaf?
Jesus alleen het die mag om mense van sondeslawerny te bevry. Die Vader het aan Jesus die mag gegee. Daar is baie skynoplossings vir die slawerny van sonde : probeer goed voel oor jouself, gee die skuld vir iemand anders, wees altyd besig... Baie van die sogenaamde oplossings verstrengel mense nog net verder : hulle sondes kwel hulle en dan soek hulle hulp en ontvlugting by drank, hipnose, losbandige plesier en tydverdrywe. Dit maak als net erger. Hulle raak al vaster vasgevang in Satan se web. Dis soos ’n vlieg in ’n spinnerak....hoe meer hy beweeg, hoe vaster. Geliefde, hoor tog die oplossing:
Vryheid is die teenoorgestelde van slawerny! Hoe lyk die vryheid wat Jesus jou gee as jy Hom aanvaar as jou Here? Ons word vry in twee opsigte :
Die kind van God beleef nog steeds 'n stryd teen sonde en versoekings, maar is nie meer 'n magtelose slaaf daarvan nie!
Miljoene mense is ingehok en vasgekeer in ’n wrede slawekamp, die slawekamp van sonde. Vasgevang in die grootste ellende, ingeperk deur rye doringdraad van misleiding, sondige gewoontes en daaglikse sonde ellende. Hulle probeer op allerhande manier vlug, maar beland net in groter ellende. Alle pogings is tevergeefs. MAAR... daar is ’n magtige Verlosser, Hy het sonde, duiwel en hel oorwin aan die kruis. Hy red elkeen wat sy Naam aanroep! (Rom 10:13) Hy verwyt nie, Hy red elkeen wat regtig vry wil wees! Moenie soos die Jode in selfmisleiding voortploeter nie, erken eerlik jy is slaaf, kom na Jesus en Hy sal jou vrymaak!